බිම් සවිය වැඩසටහන තුළින් ඉඩමේ නිරවුල් බව සුරක්ෂිත කරන අතර වඩාත් සවිමත් බිමක් ශ්‍රී ලාංකීය ජාතිය වෙත ප්‍රදානය කෙරේ.යල්පැන ගිය ඔප්පු ක්‍රමය (ලේඛන ලියාපදිංචිය) වෙනුවට ඉඩමේ හිමිකම තහවුරු කිරීම සඳහා නොමිලේ, රජයේ වගකීම සහිතව ක්‍රියාත්මක වැඩසටහනක් වන බිම් සවිය වැඩසටහන මඟින් ඔප්පුව වෙනුවට හිමිකම් සහතිකයක් ලැබීම, ඉඩම සඳහා පිඹුරක් සකස්වීම, වෙනස් නොවන ස්ථිර මායිම්, ඉඩමේ හිමිකම වෙනුවෙන් රජයේ වගකීම සහ ගණුදෙනු කිරීමේදී වඩා ඉහළ වටිනකමක් ලැබීම ආදි ප්‍රතිලාභ හිමිවෙයි.කෙටි කලකින් ශ්‍රී ලංකාව පුරා ඉඩම් සඳහා හිමිකම් ලියාපදිංචිකර නිම කිරීමේ අපේක්ෂාවෙන් ක්‍රියාත්මක මේ වැඩසටහන ඉඩම් හා ඉඩම් සංවර්ධන අමාත්‍යාංශය යටතේ පවතින ඉඩම් නිරවුල් කිරීමේ දෙපාර්තමේන්තුව, මිනින්දෝරු දෙපාර්තමේන්තුව, ඉඩම් කොමසාරිස් ජනරාල් දෙපාර්තමේන්තුව සහ රාජ්‍ය පරිපාලන හා ස්වදේශ කටයුතු අමා‍ත්‍යාංශය යටතේ පවතින රෙජිස්ට්‍රාර් ජනරාල් දෙපාර්තමේන්තුව එක්ව ක්‍රියාත්මක කරයි..